***URED DR. MUSTAFE CERIĆA***

***Štrosmajerova 1***

***Sarajevo***

***Tel: 061 170 446***

***Sarajevo, 04. 03. 2015.***

***SAOPĆENJE ZA JAVNOST***

***DR. CERIĆ O SPORNOM TENDERU KANADSKE VLADE:***

***SKANDALOZNI NAZIVI MORAJU BITI PROMIJENJENI!***

„Vijest da će vojnici u Kanadi trenirati gađanje na metama naziva 'Bosnian Male RPG' i sl. skandalozna je i zastrašujuća“, smatra dr. Mustafa Cerić, reisu-l-ulema emeritus i predsjednik Svjetskog bošnjačkog kongresa.

Usprkos tenderu koji je objavila kanadska Vlada, a u kojem su specificirane mete spornog i nedopustivog naziva, dodaje dr. Cerić, „želim vjerovati da je taj čin nesmotrena i nedopustivo gruba greška, te da je nadležnim vladinim tijelima promaklo da se tim postupkom nanosi velika uvreda i dugoročna šteta prema prognanicima, danas kanadskim građanima porijeklom iz Bosne i Hercegovine, ali i samoj državi Bosni i Hercegovini i njenim državljanima zbog činjenice da se mete za vježbanje vojnika nazivaju njihovim imenom“.

„Zar se svijet ne sjeća da su građani naše zemlje skoro četiri godine bili žive mete srpskim vojnicima, i ne samo mete već žrtve nekih od najgorih zločina u Europi nakon Drugog svjetskog rata, žrtve koncentracionih logora, opsada, silovanja, etničkog čišćenja i genocida“, naglasio je dr. Cerić.

Posebno boli činjenica, dodao je, da se ovako nešto dešava u godini u kojoj se navršava 20 godina od genocida u Srebrenici, gdje je ubijeno više od 8,000 „bošnjačkih meta“.

„Za sve koji su preživjeli silna zvjerstva u našoj zemlji, zastrašujuće zločine u Višegradu, Prijedoru, Foči, Srebrenici... ovaj skandalozan čin podstiče nemjerljivu duševnu bol i patnju, vraća bolne uspomene na ratne strahote i budi strah za sigurnost i dostojanstvo građana Bosne i Hercegovine“, ističe dr. Cerić.

Bošnjacima u Kanadi je, tim povodom, uputio čvrstu podršku u njihovim naporima da zaštite integritet i dostojanstvo imena građana Bosne i Hercegovine, te izrazio nadu da će i dužnosnici naše zemlje obratiti više pažnje i eventualno zatražiti objašnjenje kanadskih vlasti.

„Odlučno podržavam napore bošnjačkih udruženja i organizacija u Kanadi u njihovom nastojanju da se ispravi ovo poniženje i sramota za ukupno kanadsko društvo. Molim bošnjačke organizacije i pojedince da pomognu kanadskom društvu da se ispravi ova velika sramota i kompromitacija multikulturalnog kanadskog društva. Uvjeren sam da će Vlada Kanada uvidjeti grešku i čim prije poduzeti potrebne mjere da se ona ispravi, pokazujući poštovanje i uvažavanje prema Bošnjacima koji su predani demokratskim vrijednostima, te sprati ljagu koja se nanosi demokratskom i pluralnom društvu Kanade“, zaključio je dr. Cerić.

*Ured za odnose s javnošću*